De danske politikere i Folketinget skyder sig selv i foden, når de sender danske kampfly til Irak for at bombe Islamisk Stat (IS).

Sådan lyder den opsigtsvækkende udmelding fra Alternativets udenrigsordfører, Ulla Sandbæk.

Hun mener, at Danmark begik en stor fejl i efteråret 2014 ved at gå med i den internationale koalition mod Islamisk Stat i Irak, hvor danske F16-fly deltager i missioner mod den islamistiske terrororganisation.

- Det er ikke en god ide at gå ind med våben. Man gør lokalbefolkningen fantastisk vrede, og især med ISIS (anden betegnelse for IS, red.) ser vi, hvordan der kommer hellige krigere i kæmpemæssige strømme, siger Ulla Sandbæk og kalder den danske udenrigspolitik 'meget katastrofal'.

- Jo mere vi bomber, des mere bliver ISIS forsynet med hellige krigere fra resten af området, og des mere bliver lokalbefolkningen vrede, fordi vi heller ikke kan undgå at bombe dem, siger hun.

Da et bredt flertal i Folketinget stemte for missionen mod Islamisk Stat, var det kun Enhedslisten og Alternativets ene folketingsmedlem, politisk leder Uffe Elbæk, der ikke stemte for.

Det kan vi jo ikke nægte - at det er vores krig i Irak, som overhovedet har skabt ISIS og har skabt baggrunden for, at de kom til at eksistere. Ulla Sandbæk.

Irak-krigen har skabt Islamisk Stat

Ulla Sandbæk har tidligere siddet 15 år i Europa-Parlamentet for henholdsvis Folkebevægelsen mod EF og Junibevægelsen. Nu er hun en af spidskandidaterne for Alternativet.

Alternativet har endnu ikke lagt sig fast på en officiel udenrigspolitik. Det skal først igennem et politisk laboratorium. Ulla Sandbæk understreger, at hun foreløbig udtaler sig på egne og ikke partiets vegne.

Flere meningsmålinger giver dog Alternativet vind i sejlene og sender dem lige over spærregrænsen og ind i Folketinget. Den anledning bruger DR Nyheder til at forsøge at kaste lidt mere lys over partiets og spidskandidaternes politik.

Læs også : Alternativet mangler både udenrigspolitik, sundhedspolitik og forsvarsordfører

På udenrigsområdet bør Danmark ifølge Ulla Sandbæk skrue op for udviklingsbistanden til de fattigste lande i verden i stedet for at deltage i kamphandlinger i Irak.

- På den måde styrker man demokratiet i de lande og gør dem i stand til at klare sig selv. Krige opstår ved, at folk bliver så fattige og dermed ikke har noget at tabe, og de bliver meget lettere ofre for propaganda, hvor ISIS kan gå ind og sige, at det er Vesten, som er gået ind og har ødelagt området, siger Ulla Sandbæk.